## Zakon o izmjenama i dopunama Zakona o zaštiti na radu

### NN 86/2008 (23.7.2008.), Zakon o izmjenama i dopunama Zakona o zaštiti na radu

# HRVATSKI SABOR

2754

Na temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O ZAŠTITI NA RADU

Proglašavam Zakon o izmjenama i dopunama Zakona o zaštiti na radu, kojega je
Hrvatski sabor donio na sjednici 15. srpnja 2008. godine.
Klasa: 011-01/08-01/102
Urbroj: 71-05-03/1-08-2
Zagreb, 17. srpnja 2008.

Predsjednik
Republike Hrvatske
**Stjepan Mesić, v. r.**

## ZAKON

### O IZMJENAMA I DOPUNAMA ZAKONA O ZAŠTITI NA RADU

Članak 1.

U Zakonu o zaštiti na radu (»Narodne novine«, br. 59/96., 94/96., 114/03. i
100/04.) u članku 2. stavku 2. riječi: »mirovinsko--invalidskog osiguranja«
zamjenjuju se u riječima: »mirovinskog osiguranja«.
Članak 2.
U članku 20. stavak 3. mijenja se i glasi:
»(3) Smatrat će se da je poslodavac ispunio obvezu iz stavka 1. ovoga članka ako
je s drugim poslodavcima osnovao zajedničku službu, odnosno ugovorio s drugim
poslodavcem pružanje usluga službe.«
Članak 3.
U članku 21. stavku 2. iza riječi: »procjenom« briše se točka i dodaju riječi:
»i ne može biti manji od tri stručnjaka zaštite na radu.«
U stavku 4. iza riječi: »članka 20.« dodaju se riječi: »stavka 1. do 3.«.
Članak 4.
U članku 23. stavku 1. podstavku 5. riječi: »Zavodom za zaštitu na radu«
zamjenjuju se riječima: »zavodom nadležnim za zaštitu zdravlja i sigurnost na
radu«.
Članak 5.
U članku 25. iza riječi: »ispita« briše se točka i dodaje tekst: »te oblike
stalnoga stručnog usavršavanja kao i načine njegovog vrednovanja.«.
Članak 6.
U članku 27. stavku 2. iza riječi: »način« briše se točka i dodaju riječi: »ali
ne duže od 30 dana.«.
Članak 7.
U članku 28. iza stavka 2. dodaje se novi stavak 3. koji glasi:
"(3) Zapisnik o ocjeni praktične osposobljenosti radnika za rad na siguran način
na pojedinom mjestu rada sastavljaju i potpisuju neposredni ovlaštenik
osposobljavanog radnika, radnik i stručnjak zaštite na radu zadužen za
osposobljavanje.«
Dosadašnji stavci 3. i 4. postaju stavci 4. i 5.
Članak 8.
U članku 36. stavku 1. riječi: »na prijedlog liječnika primarne zdravstvene
zaštite« brišu se.
Članak 9.
Iznad članka 37. mijenja se podnaslov i glasi: »6. ZAŠTITA POSEBNIH KATEGORIJA
RADNIKA«.
Članak 10.
U članku 37. stavku 1. riječ: »umanjenih« zamjenjuje se riječju: »smanjenih«.
Stavak 2. mijenja se i glasi:
»(2) Radnici smanjenih radnih sposobnosti, u smislu ovoga Zakona, su radnici
čija je radna sposobnost smanjena zbog starosti, invaliditeta, ozljede, ozljede
na radu, profesionalnih ili ostalih bolesti te drugih razloga koji se utvrđuju
kolektivnim ugovorom ili općim aktom poslodavca.«
Članak 11.
Članak 38. briše se.
Članak 12.
Članak 41. mijenja se i glasi:
»Radnik sa smanjenim radnim sposobnostima, prema posebnom zakonu, ne smije
obavljati poslove na kojima postoji opasnost smanjenja njegove preostale radne
sposobnosti.«
Članak 13.
U članku 55. iza stavka 1. dodaje se novi stavak 2. koji glasi:
»(2) Plan izvođenja radova je sastavni dio projektne dokumentacije određene
posebnim propisom.«
U dosadašnjem stavku 2., koji postaje stavak 3., riječi: »uređenja radilišta«
mijenjaju se riječima: »izvođenja radova«.
Članak 14.
Članak 56. mijenja se i glasi:
»(1) Investitor u djelatnosti graditeljstva, odnosno poslodavac u djelatnostima
brodogradnje i šumarstva je dužan prijaviti radilište na kojima je predviđen
opseg radova od 500 osoba – dana ili više te u slučaju izvođenja posebno opasnih
radova prema posebnim propisima bez obzira na trajanje radova.
(2) Investitor odnosno poslodavac je dužan najmanje 8 dana prije početka
izvođenja radova na tom radilištu dostaviti prijavu radilišta tijelu nadležnom
za poslove inspekcije rada odnosno drugom nadležnom tijelu uz dostavu plana
izvođenja radova.
(3) Prijavu radilišta dužan je investitor, odnosno poslodavac ažurirati u
slučaju promjena koje utječu na rok dovršenja radova, kao i u slučajevima
uvođenja novoga izvođača radova ili privremene obustave rada.
(4) Investitor ne može svoje obveze propisane ovim Zakonom prenijeti na
izvođača/izvođače radova.
(5) Ako samo jedan poslodavac izvodi radove u trajanju dužem od pet dana isti je
dužan u roku od najmanje 8 dana prije početka izvođenja radova dostaviti prijavu
radilišta tijelu nadležnom za poslove inspekcije rada odnosno drugom nadležnom
tijelu uz dostavu plana izvođenja radova.
(6) Poslodavac nije dužan dostaviti prijavu radilišta niti plan o izvođenju
radova ako radovi na privremenom radilištu traju kraće od 5 dana, niti je dužan
izraditi plan izvođenja radova.
(7) Preslika prijave gradilišta mora biti vidno izložena na gradilištu.«
Članak 15.
Članak 57. mijenja se i glasi:
»(1) Ako više poslodavaca radi na zajedničkom radilištu, svaki od njih dužan je
provoditi zaštitu na radu radi zaštite svojih radnika te organizirati rad i
osigurati izvođenje radova tako da njegovi radnici pri izvođenju radova ne
ugrožavaju sigurnost i zdravlje radnika drugih poslodavaca.
(2) Ako se izvođenje radova zbog prirode procesa ne može organizirati na način
određen u stavku 1. ovoga članka, poslodavci su dužni radove obavljati
naizmjenično prema postignutom sporazumu.
(3) Investitor u graditeljstvu, odnosno poslodavac koji je glavni izvođač u
djelatnosti brodogradnje i šumarstva je prema posebnom propisu obvezan imenovati
koordinatora za zaštitu na radu, odnosno odgovornu osobu za koordinaciju tijekom
izvođenja radova.
(4) Koordinator zaštite na radu na radilištu po posebnom propisu, odnosno
odgovorna osoba u drugim djelatnostima dužna je voditi dnevnu evidenciju
poslodavaca i radnika nazočnih na privremenom zajedničkom radilištu.
(5) Poslodavci i druge osobe na radu su dužni uvažavati upute koordinatora
zaštite na radu.
(6) Imenovanje koordinatora ne oslobađa izvođače i druge osobe na radilištu od
njihove odgovornosti za provedbu zaštite na radu.«
Članak 16.
Iza članka 57. dodaje se Članak 57.a koji glasi:
»Članak 57.a
(1) Za koordinatore za zaštitu na radu se mogu imenovati osobe koje ispunjavaju
uvjete propisane posebnim propisima.
(2) Koordinator za zaštitu na radu u fazi izvođenja radova je dužan:
– koordinirati primjenu načela zaštite na radu kod donošenja odluka i rokova o
bitnim mjerama tijekom planiranja i izvođenja pojedinih faza rada, koji se
izvode istodobno i u slijedu,
– koordinirati izvođenje odgovarajućih postupaka kako bi se osiguralo da
poslodavci i druge osobe dosljedno primjenjuju načela zaštite na radu i izvode
radove u skladu s planom izvođenja radova,
– izraditi ili potaknuti izradu potrebnih usklađenja plana izvođenja radova i
dokumentacije sa svim promjenama na gradilištu,
– osigurati suradnju i uzajamno izvješćivanje svih izvođača radova i njihovih
radničkih predstavnika,
– provjeravati provode li se radni postupci na siguran način i usklađivati
propisane aktivnosti,
– organizirati da na gradilište imaju pristup samo osobe koje su na njemu
zaposlene i osobe koje imaju dozvolu ulaska na gradilište.
(3) Uvjete i stručna znanja iz stavka 1. ovoga članka za imenovanje koordinatora
propisat će ministar nadležan za rad.«
Članak 17.
Članak 64. mijenja se i glasi:
»(1) Zabranjeno je uzimanje alkoholnih pića i drugih sredstava ovisnosti prije i
tijekom rada i njihovo unošenje u radne prostorije i prostore.
(2) Poslodavac je dužan prikladnim mjerama provoditi zabranu uzimanja alkoholnih
pića i sprječavati zlouporabu sredstava ovisnosti na radnom mjestu.
(3) Prikladne mjere iz stavka 2. ovoga članka su mjere primjerene utvrđenim
potrebama zaštite na radu, a u pravilu sadržavaju aktivnosti:
– sprječavanja uzimanja alkoholnih pića i drugih sredstava ovisnosti tijekom
rada i provođenje zabrane njihovog unošenja u radne prostorije i prostore,
– obavješćivanja i osposobljavanja radnika o štetnosti sredstava ovisnosti i
njihovom utjecaju na radnu sposobnost,
– izrade i provedbe programa prevencije ovisnosti na radnom mjestu, sukladno
utvrđenim potrebama,
– uređivanja protokola suradnje i postupanja poslodavca ili njegovog
ovlaštenika, stručnjaka za zaštitu na radu, djelatnika službe medicine rada,
povjerenika radnika za zaštitu na radu, u provođenju mjera sprječavanja
zlouporabe sredstava ovisnosti,
– uređivanja postupka provjere radi utvrđivanja je li radnik pod utjecajem
alkohola ili drugih sredstava ovisnosti (provođenje postupka uz pristanak
radnika, način provjere, vrsta testa ili aparata, način bilježenja i
konfirmacije rezultata).
(4) Poslodavac ne može provesti postupak provjere radi utvrđivanja je li radnik
pod utjecajem sredstava ovisnosti kod radnika koji ima potvrdu da se nalazi u
programu liječenja, odvikavanja ili rehabilitacije od ovisnosti te u
izvanbolničkom tretmanu liječenje od ovisnosti i/ili na supstitucijskoj
terapiji, ali može zatražiti ocjenu zdravstvene i psihofizičke sposobnosti
radnika za obavljanje poslova za koje je zaključen ugovor o radu.
(5) Postupak iz stavka 4. ovoga članka može se provesti samo od strane ustanove
kod koje se radnik nalazi u programu.
(6) Potvrdu da se radnik nalazi u programu liječenja, odvikavanja ili
rehabilitacije od ovisnosti, odnosno u izvanbolničkom tretmanu liječenja od
ovisnosti i/ili na supstitucijskoj terapiji, izdaje zavod nadležan za zaštitu
zdravlja i sigurnost na radu.
(7) Poslodavac koji zapošljava 20 i više radnika dužan je u aktu propisanom
člankom 18. stavkom 2. ovoga Zakona, urediti postupke iz stavka 3. podstavka 5.
ovoga članka.«
Članak 18.
U članku 72. stavku 3. brojka: »30« zamjenjuje se brojkom: »8«.
Stavak 4. mijenja se i glasi:
»(4) Hrvatski zavod za zdravstveno osiguranje zaštite zdravlja na radu dužan je
u roku od 8 dana izvijestiti tijelo nadležno za poslove inspekcije rada o svakom
utvrđenom slučaju profesionalne bolesti odnosno ozljede na radu.«
Članak 19.
U članku 75.a stavku 1. riječi: »kod kuće radnika ili drugom prostoru koji nije
prostor poslodavca« zamjenjuju se riječima: »na izdvojenim mjestima rada«.
Članak 20.
U članku 82. stavku 1. podstavku 5. riječi: »higijene rada« zamjenjuju se
riječima: »zdravstvene ekologije«.
U stavku 2. iza riječi: »rad« dodaju se riječi: »uz suglasnost ministra
nadležnog za zdravstvo«.
Članak 21.
U članku 87. riječi: »Zavod za zaštitu na radu pri Ministarstvu rada i socijalne
skrbi«zamjenjuju se riječima: »zavod nadležan za zaštitu zdravlja i sigurnost na
radu«.
Članak 22.
Članak 88. mijenja se i glasi:
»Praćenje stanja i unapređenja zaštite zdravlja i sigurnosti na radu provodit će
zavod nadležan za zaštitu zdravlja i sigurnosti na radu.«
Članak 23.
Članak 89. mijenja se i glasi:
»U obavljanju djelatnosti iz članka 88. ovoga Zakona, zavod:
– prati stanje zaštite zdravlja i sigurnosti na radu,
– istražuje rizike glede ozljeda na radu i profesionalnih bolesti, utvrđuje
kriterije i postupke u svezi s organizacijom rada prilagođenom zaposlenicima,
– provodi statistička istraživanja iz područja zaštite zdravlja i sigurnosti na
radu naročito glede broja i vrste ozljeda na radu i profesionalnih bolesti te
njihovih uzroka,
– vodi registre profesionalno oboljelih radnika te radnika izloženih pojedinim
štetnostima, opasnostima i naporima u slučajevima kada nalažu propisi iz
područja zaštite zdravlja i sigurnosti na radu,
– planira, predlaže i provodi mjere za očuvanje i unapređenje zdravlja i
sigurnosti radnika,
– oblikuje doktrinu, standarde i metode rada pri ocjenjivanju zdravstvene
sposobnosti i praćenju zdravstvenog stanja radnika ovisno o uvjetima rada,
– izrađuje metode ispitivanja te modele za rješavanje problema u svezi sa
zaštitom na radu na temelju podataka dobivenih praćenjem zdravlja i sigurnosti
na radu,
– organizirano provodi specifičnu zdravstvenu zaštitu u cilju prevencije
oštećenja zdravlja radnika,
– sudjeluje u predlaganju programa mjera zdravstvene zaštite i nomenklature
dijagnostičkih i terapijskih postupaka vezano uz specifičnu zdravstvenu zaštitu
radnika te rano otkrivanje i dijagnostiku profesionalnih bolesti i bolesti
vezanih uz rad,
– daje prijedloge Nacionalnom vijeću za zaštitu na radu glede unapređenja
zaštite zdravlja i sigurnosti na radu,
– u okviru svojih nadležnosti surađuje s međunarodnim i nacionalnim
organizacijama i ustanovama za zdravlje i sigurnost na radu,
– izrađuje stručna mišljenja s područja zaštite zdravlja i sigurnosti na radu za
različite subjekte,
– pruža stručnu pomoć udruženjima poslodavaca, sindikatima, ustanovama i
trgovačkim društvima i fizičkim osobama ovlaštenima za obavljanje poslova
zaštite zdravlja i sigurnosti na radu kao i tijelima uprave glede podataka iz
svog djelokruga te izrađuje vještačenja iz svog djelokruga rada,
– provodi akcije s pojedinih područja zaštite zdravlja i sigurnosti na radu i
priprema promidžbene materijale,
– održava savjetovanja s područja zaštite zdravlja i sigurnosti na radu,
– ministru nadležnom za zdravstvo predlaže plan i program mjera specifične
zdravstvene zaštite radnika,
– sudjeluje u dopunskom stručnom osposobljavanju liječnika i stručnjaka zaštite
na radu,
– provodi drugostupanjski postupak po posebnim propisima iz područja zdravstva u
okviru svoje nadležnosti,
– obavlja i ostale poslove u djelatnosti zaštite zdravlja i sigurnosti na radu
sukladno posebnim propisima,
– koordinira i stručno nadzire ordinacije medicine rada koje provode specifičnu
zdravstvenu zaštitu radnika na području Republike Hrvatske sukladno pravilniku
koji na prijedlog Zavoda donosi ministar nadležan za zdravstvo uz prethodno
pribavljeno mišljenje nadležne komore.«
Članak 24.
U članku 91. stavak 3. briše se.
Dosadašnji stavak 4. postaje stavak 3.
Članak 25.
Članak 93. mijenja se i glasi:
»(1) Investitor je dužan poštivati načela zaštite na radu u svim fazama
projektiranja i pripremi projekta, posebice kada se odlučuje o oblikovnim,
tehničkim, tehnološkim i/ili organizacijskim aspektima kako bi se nesmetano
planirale različite aktivnosti ili faze rada koje se trebaju izvoditi istodobno
ili u slijedu i procjenjuje vrijeme potrebno za dovršenje takvih radova ili faze
rada u skladu s planom izvođenja radova.
(2) Pri projektiranju građevina namijenjenih za rad projektant je obvezan u
glavnom projektu primijeniti odgovarajuće propise zaštite na radu.
(3) Investitor, odnosno projektant je obvezan uz glavni projekt dostaviti
elaborat zaštite na radu koji obuhvaća i razrađuje način primjene propisa
zaštite na radu u glavnom projektu.
Elaborat se dostavlja tijelu nadležnom za poslove graditeljstva u postupku
izdavanja građevinske dozvole.
(4) Elaborat zaštite na radu koji se odnosi na sve pojedinačne projekte kojima
se daje tehničko rješenje građevine sadrži naročito:
– opasnosti i štetnosti koje proizlaze iz procesa rada i način na koji se te
opasnosti otklanjaju,
– primijenjene propise zaštite na radu koji se odnose na lokaciju građevine,
odstranjivanje štetnih otpadaka, prometnice, radni prostor, pomoćne prostorije i
drugo,
– predvidiv broj radnika prema spolu,
– ergonomsku prilagodbu mjesta rada ako je na njemu predviđen rad osobe s
invaliditetom,
– tehnička rješenja koja omogućuju pristup osobi s invaliditetom građevini
sukladno posebnom propisu,
– radne postupke koji imaju utjecaja na stanje u radnom i životnom okolišu,
naročito vezano za sigurno održavanje građevine,
– popis opasnih radnih tvari štetnih po zdravlje koje se u procesu rada koriste,
prerađuju ili nastaju te njihove karakteristike,
– popis propisa i naznaku odredaba o zaštiti na radu koje su primijenjene u
glavnom projektu.
(5) Investitor za poslove u graditeljstvu, odnosno glavni projektant u
brodogradnji mora imenovati koordinatora(e) zaštite na radu tijekom izrade
projekta.
(6) Koordinator za zaštitu na radu tijekom izrade projekta dužan je:
– koordinirati primjenu načela zaštite na radu,
– izraditi ili dati izraditi plan izvođenja radova prema posebnom propisu
uzimajući pri tome u obzir pravila primjenjiva za dotično radilište te vodeći
računa o svim aktivnostima koje se obavljaju na radilištu. Plan izvođenja radova
mora sadržavati i posebne mjere ako poslovi na radilištu spadaju u opasne radove
prema posebnom propisu,
(7) Investitor odnosno projektant je dužan prije uspostave radilišta osigurati
izradu plana izvođenja radova prema posebnom propisu.
(8) Imenovanje koordinatora za zaštitu na radu ne oslobađa investitora, odnosno
glavnog projektanta od odgovornosti za provedbu zaštite na radu na radilištu.
(9) Ministar nadležan za rad propisuje uvjete koje moraju ispunjavati
koordinatori zaštite na radu tijekom izvođenja radova.«
Članak 26.
U članku 98. stavak 2. briše se.
Članak 27.
U članku 99. stavci 3. i 5. brišu se.
Dosadašnji stavak 4. postaje stavak 3.
Članak 28.
U članku 100. stavci 2. i 3. brišu se.
Članak 29.
U članku 101. stavku 2. iza riječi: »jeziku« stavlja se točka, a ostali dio
teksta briše se.
U stavku 3. riječ: »zakonom« zamjenjuje se riječima: »posebnim propisom«.
Članak 30.
Članak 102. mijenja se i glasi:
»(1) Inspekcijski nadzor nad provedbom odredaba ovoga Zakona i na temelju njega
donesenih propisa obavljaju inspektori rada Državnog inspektorata, ako drugim
zakonom nije drukčije određeno.
(2) U provedbi inspekcijskog nadzora u području zaštite na radu, inspektor rada
ovlašten je donijeti rješenje o privremenoj zabrani korištenja sredstva rada,
prostora ili instalacija, odnosno o zabrani određenog načina postupanja ili
rješenje kojim naređuje poslodavcu da radnika privremeno udalji s obavljanja
poslova, u slučajevima kada utvrdi da su izravno ugroženi život ili zdravlje
radnika ili drugih osoba.
(3) Inspektor rada dužan je za vrijeme inspekcijskog nadzora u području zaštite
na radu donijeti rješenje upisom u knjigu nadzora poslodavca kojim će:
– narediti poslodavcu da udalji s posla radnika koji radi protivno pravilima
zaštite na radu, odnosno koji ne upotrebljava propisana osobna zaštitna sredstva
te za kojeg se opravdano može pretpostaviti da je pod utjecajem alkohola ili
drugih opojnih sredstava,
– narediti poslodavcu da radnika udalji s poslova za koje ne ispunjava uvjete
utvrđene pravilima zaštite na radu,
– zabraniti uporabu sredstava rada (građevina namijenjenih za rad, instalacija,
strojeva i uređaja, skela i površina za rad i dr.) dok se ne otklone nedostaci
ili dok traju okolnosti zbog kojih je neposredno ugrožen život, odnosno zdravlje
radnika,
– zabraniti poslodavcu određeno ponašanje ili postupanje koje je protivno zakonu
ili drugom propisu,
– narediti poslodavcu otklanjanje utvrđene nepravilnosti.
(4) Mjera iz stavka 3. podstavka 3. ovoga članka poduzet će se i kad strojevi i
uređaji s povećanim opasnostima, instalacije ili radni okoliš nisu ispitani u
propisanim rokovima, a opravdano se može pretpostaviti da postoji neposredna
opasnost po život, odnosno zdravlje radnika.
(5) U svrhu osiguranja provedbe zabrane iz stavka 3. podstavka 3. i stavka 4.
ovoga članka inspektor rada ovlašten je zapečatiti radne prostorije i prostore,
instalacije, odnosno strojeve i uređaje.
(6) Žalba izjavljena protiv rješenja donesenog na temelju odredbi stavka 2. i
stavka 3. podstavka 1., 2., 3. i 4. ovoga članka ne odgađa izvršenje rješenja.
(7) Odredbe o nadzoru nad provedbom odredaba ovoga Zakona odnose se i na nadzor
vezan za rad kod kuće i na izdvojenim mjestima rada.
(8) Radi obavljanja nadzora inspekciji mora biti omogućen ulaz u prostorije u
kojima se obavlja rad na izdvojenim mjestima rada.
Inspektor će zabraniti obavljanje poslova ukoliko:
– se ne omogući ulaz u prostorije u kojima se obavlja rad na izdvojenim mjestima
rada,
– se ne izvrši izvršno rješenje inspektora,
– se poslovi ne obavljaju sukladno propisima zaštite na radu.
Ukoliko inspektor utvrdi da nedostaci u primjeni propisa zaštite na radu ne
utječu štetno na život i zdravlje radnika i drugih osoba u prostoru i da se
nedostaci mogu ukloniti u roku do 30 dana, izdat će rješenje o otklanjanju
nedostataka.
(9) Pri obavljanju inspekcijskog nadzora na mjestima rada inspektor će obaviti
nadzor i na okolnosti zaštite života i zdravlja drugih osoba koje borave u
prostorijama u kojima se obavlja rad na izdvojenim mjestima rada.«
Članak 31.
U članku 103. podstavku 1. riječ: »stavak 1.« zamjenjuje se riječju: »stavak 2.«
U podstavku 2. riječi: »stavak 2. i 3.« zamjenjuju se riječima: »stavak 3. i 4.«
Podstavak 4. briše se.
Članak 32.
Iza članka 103. dodaju se članci 103.a i 103.b koji glase:
»Članak 103.a
(1) Novčanom kaznom od 20.000 do 90.000 kuna kaznit će se za prekršaj
investitor:
– ako ne primjenjuje načela zaštite na radu u svim fazama projektiranja i
pripremi projekta, posebice kada se odlučuje o oblikovnim, tehničkim,
tehnološkim i/ili organizacijskim aspektima kako bi se nesmetano planirale
različite aktivnosti ili faze rada koje se trebaju izvoditi istodobno ili u
slijedu i procjenjuje vrijeme potrebno za dovršenje takvih radova ili faze rada
u skladu s planom izvođenja radova (članak 93. stavak 1.),
– ako ne imenuje koordinatora(e) za zaštitu na radu tijekom izrade projekta
(članak 93. stavak 5.),
– ako prije uspostave radilišta ne osigura izradu plana izvođenja radova prema
posebnom propisu (članak 93. stavak 7.),
– ako ne imenuje koordinatora za zaštitu na radu za koordinaciju tijekom
izvođenja radova (članak 57. stavak 3.),
– ako u roku od 8 dana prije izvođenja radova na radilištu ne dostavi prijavu
radilišta tijelu nadležnom za poslove inspekcije rada uz dostavu plana izvođenja
radova u slučaju: predviđenog trajanja radova dužeg od 30 radnih dana i na
kojima radi više od 20 radnika ili na kojima je predviđen opseg radova od 500
osoba – dana ili više te u slučaju izvođenja posebno opasnih radova propisanih
posebnim propisom (članak 56. stavak 1. i 2.),
– ako ne ažurira prijavu radilišta u slučaju promjena koje utječu na rok
dovršenja radova, kao i u slučajevima uvođenja novoga izvođača radova ili
privremene obustave rada (članak 56. stavak 3.),
– ako presliku prijave radilišta ne izloži vidno na radilištu (članak 56. stavak
7.).
(2) Za prekršaj iz stavka 1. ovoga članka kaznit će se novčanom kaznom od 5.000
do 10.000 kuna odgovorna osoba pravne osobe.
Članak 103.b
(1) Novčanom kaznom od 20.000 do 90.000 kuna kaznit će se za prekršaj
koordinator zaštite na radu u fazi izrade projekta:
– ako ne koordinira primjenu načela zaštite na radu u fazi izrade projekta
(članak 93. stavak 6. podstavak 1.),
– ako ne izradi ili ne da izraditi plan izvođenja radova prema posebnom propisu
uzimajući pri tome u obzir pravila primjenjiva za dotično radilište te vodeći
računa o svim aktivnostima koje se obavljaju na radilištu (članak 93. stavak 6.
podstavak 2.).
(2) Za prekršaj iz stavka 1. ovoga članka kaznit će se novčanom kaznom od 5.000
do 10.000 kuna odgovorna osoba pravne osobe.
(3) U slučaju ponavljanja prekršaja kaznit će se poslodavac i odgovorna osoba u
pravnoj osobi novčanom kaznom u dvostrukom iznosu.«
Članak 33.
U članku 104. stavku 1. podstavku 4. riječ: »stavak 1.« briše se.
Članak 34.
U članku 109. stavku 1. podstavak 1. briše se.
Podstavak 14. mijenja se i glasi:
»– ako prije početka radova na privremenom radilištu ne dostavi tijelu nadležnom
za poslove inspekcije rada prijavu radilišta sa svim propisanim podacima te ako
uz prijavu radilišta ne dostavi plan izvođenja radova, odnosno ne izradi plan
izvođenja radova u skladu s propisima (članak 56. stavak 5.)«.
Iza podstavka 14. dodaje se novi podstavak 15. koji glasi:
»– ako ne ažurira prijavu radilišta u slučaju promjena koje utječu na rok
dovršenja radova, kao i u slučajevima uvođenja novoga izvođača radova ili
privremene obustave rada (članak 56. stavak 3.)«.
Članak 35.
Iza članka 109. dodaje se Članak 109.a koji glasi:
»Članak 109.a
(1) Novčanom kaznom od 10.000 do 40.000 kuna kaznit će se za prekršaj
koordinator zaštite na radu u fazi izvođenja radova:
– ako ne koordinira primjenu načela zaštite na radu kod donošenja odluka i
rokova o bitnim mjerama tijekom planiranja i izvođenja pojedinih faza rada, koji
se izvode istodobno i u slijedu (članak 57.a stavak 2. podstavak 1.),
– ako ne koordinira izvođenje odgovarajućih postupaka kako bi se osiguralo da
poslodavac i druge osoba dosljedno primjenjuju načela zaštite na radu i izvode
radove u skladu s planom izvođenja radova (članak 57.a stavak 2. podstavak 2.),
– ako ne izradi ili ne potakne izradu potrebnih usklađenja plana izvođenja
radova i dokumentacije sa svim promjenama na gradilištu (članak 57.a stavak 2.
podstavak 3.),
– ako ne osigura suradnju i uzajamno izvješćivanje svih izvođača radova i
njihovih radničkih predstavnika (članak 57.a stavak 2. podstavak 4.),
– ako ne provjerava provode li se radni postupci na siguran način i ne usklađuje
propisane aktivnosti (članak 57.a stavak 2. podstavak 5.),
– ako ne organizira da na gradilište imaju pristup samo osobe koje su na njemu
zaposlene i osobe koje imaju dozvolu ulaska na gradilište (članak 57.a stavak 2.
podstavak 6.).
(2) Za prekršaj iz stavka 1. ovoga članka kaznit će se novčanom kaznom od 3.000
do 10.000 kuna odgovorna osoba u pravnoj osobi.
(3) U slučaju ponavljanja prekršaja kaznit će se poslodavac te odgovorna osoba u
pravnoj osobi u dvostrukom iznosu.«
Članak 36.
Ministar nadležan za rad donijet će propise iz članka 5.,16. i 25. ovoga Zakona
u roku od 6 mjeseci od dana njegovog stupanja na snagu.
Članak 37.
Osnovani zavod preuzet će dio poslova zaštite na radu koji su se obavljali u
ministarstvu nadležnom za rad.
Članak 38.
Isprave izdane od ovlaštenih ustanova, odnosno trgovačkih društava ovlaštenih za
obavljanje poslova zaštite na radu u smislu članka 98. stavka 2., članka 99.
stavka 3., članka 100. stavka 2. i članka 101. stavka 2. Zakona o zaštiti na
radu (»Narodne novine« br. 59/96., 94/96., 114/03. i 104/04.) prestaju važiti
danom isteka njihove valjanosti, a najkasnije do dana prijama Republike Hrvatske
u Europsku uniju ili stupanja na snagu međunarodnog sporazuma o ocjeni
sukladnosti i prihvaćanju industrijskih proizvoda s Europskom unijom.
Članak 39.
Obveza imenovanja koordinatora tijekom izrade projekta i izrade plana izvođenja
radova počinje teći u roku od godine dana od stupanja ovoga Zakona na snagu.
Članak 40.
Danom stupanja na snagu ovoga Zakona prestaju važiti odredbe članka 59. u
cijelosti kao i odredbe članka 63. Zakona o državnom inspektoratu, a koje se
odnose na inspektore rada u području zaštite na radu u svezi s člankom 59.
Zakona o državnom inspektoratu.
Članak 41.
Ovlašćuje se Odbor za zakonodavstvo Hrvatskoga sabora da utvrdi i izda
pročišćeni tekst Zakona o zaštiti na radu.
Članak 42.
Ovaj Zakon stupa na snagu osmoga dana od dana objave u »Narodnim novinama«.
Klasa: 115-01/08-01/01
Zagreb, 15. srpnja 2008.

HRVATSKI SABOR
Predsjednik
Hrvatskoga sabora
**Luka Bebić, v. r.**

Zakon, NN 86/2008-2754
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)